《雪后喜晴和正仲近诗》
宋代·舒岳祥

今朝天气好，寒减暖初增。
微醉无灰酒，闲居有发僧。
芳情花下月，艳眼雪中灯。
久废赓酬事，新诗忽启滕。
云开青镜晓，病起白头人。
阳洞林光动，晴檐鸟语真。
黄花修故事，新酒接比隣。
火急输官米，寒舂连夜频。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。